Úradný vestník L 195 , 29/07/1994 S. 0001 - 0060

Fínske špeciálne vydanie: Kapitola 13 Zväzok 26 S. 0136

Švédske špeciálne vydanie: Kapitola 13 Zväzok 26 S. 0136



Smernica Európskeho Parlamentu A Rady 94/20/ES z 30. mája 1994 o mechanických spájacích zariadeniach motorových vozidiel a ich prípojných vozidiel a o ich pripevnení k takým vozidlám EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o založení Európskeho spoločenstva a najmä na jej článok 100a, so zreteľom na návrh Komisie [1], so zreteľom na stanovisko Hospodárskeho a sociálneho výboru [2], konajúc v súlade s postupom stanoveným v článku 189b zmluvy [3], keďže vnútorný trh zahŕňa oblasť bez vnútorných hraníc, v ktorej je zaručený voľný pohyb tovaru, osôb, služieb a kapitálu; keďže je dôležité prijať opatrenia na tento účel; keďže technické požiadavky, ktoré musia motorové a ich prípojné vozidlá spĺňať podľa vnútroštátnych právnych predpisov sa, okrem iného, týkajú aj spájacích zariadení takých vozidiel; keďže sa tieto požiadavky navzájom medzi členskými štátmi líšia; keďže je vzhľadom na to potrebné, aby všetky členské štáty prijali tie isté požiadavky, a to buď navyše k už existujúcim pravidlám alebo namiesto nich, aby bolo najmä možné uplatniť postup EHS typového schvaľovania, ktorý bol predmetom smernice Rady 70/156/ES zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [4]; keďže táto smernica bude jednou zo samostatných smerníc postupu EHS typového schvaľovania, ktoré bolo ustanovené smernicou 70/156/ES; keďže následne ustanovenia smernice 70/156/ES týkajúce sa systémov vozidla, komponentov a samostatných technických jednotiek platia tiež pre túto smernicu; keďže z hľadiska zlepšenia cestnej bezpečnosti a uľahčenia vzájomnej vymeniteľnosti motorových a ich prípojných vozidiel v medzinárodnej doprave sa považuje za dôležité, aby všetky druhy vozidiel tvoriacich súpravu vozidiel alebo návesovú súpravu, boli vybavené štandardizovanými a harmonizovanými mechanickými spájacími systémami; keďže je žiaduce dodržiavať technické požiadavky nariadenia EHK (Európska hospodárska komisia OSN) č. 55, týkajúceho sa jednotných ustanovení pre homologizáciu mechanických spojovacích súčastí súprav vozidiel; keďže nariadenie č. 55 tvorí prílohu k Dohode o prijatí jednotných podmienok pre homologáciu (overovanie zhodnosti) a o vzájomnom uznávaní homologácie výstroja a súčastí motorových vozidiel; keďže sa v záujme jednotných rozmerov systémov spojovacích zariadení vzali do úvahy hlavne medzinárodné normy (ISO), aby sa zabezpečila vymeniteľnosť jednotlivých vozidiel tvoriacich súpravu vozidiel alebo návesovú súpravu a zabezpečil voľný pohyb tovaru v členských štátoch, PRIJALI TÚTO SMERNICU: Článok 1 Na účely tejto smernice: - "vozidlo" znamená akékoľvek motorové vozidlo definované v článku 2 smernice 70/156/EHS, určené na prevádzku na ceste dokončené alebo nedokončené, majúce aspoň štyri kolesá a maximálnu konštrukčnú rýchlosť presahujúcu 25 km/h a jeho prípojné vozidlá s výnimkou koľajových vozidiel a poľnohospodárskych a lesných traktorov a všetkých pojazdných zariadení, - "typ mechanického spojenia" znamená mechanické spojovacie zariadenie, ktorému môže byť udelené typové schválenie komponentu v zmysle článku 2 smernice 70/156/EHS. Článok 2 Členské štáty nesmú odmietnuť: - EHS typové schválenie alebo národné typové schválenie pre typ vozidla, alebo odmietnuť alebo zakázať predaj, registráciu, uvedenie do prevádzky alebo používanie vozidla z dôvodov týkajúcich sa jeho nepovinného vybavenia mechanickými spojovacími zariadeniami, - EHS typové schválenie alebo národné typové schválenie komponentu pre mechanické spojovacie zariadenie, alebo zakázať predaj alebo používanie mechanických spojovacích zariadení, ak sú splnené požiadavky príloh. Článok 3 Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou do 18-tich mesiacov odo dňa prijatia tejto smernice. Bezodkladne o tom informujú Komisiu. Členské štáty uvedú priamo v prijatých ustanoveniach, alebo pri ich úradnom uverejnení odkaz na túto smernicu. Podrobnosti o odkaze upravia členské štáty. Členské štáty budú uplatňovať tieto opatrenia 18 mesiacov odo dňa prijatia tejto smernice. Článok 4 Táto smernica je adresovaná členským štátom. V Bruseli 30. mája 1994 Za Európsky parlament predseda E. Klepsch Za Radu predseda Th. Pangalos [1] Ú. v. ES C 134, 25.5.1992, s. 36. [2] Ú. v. ES C 313, 30.11.1992, s. 10. [3] Stanovisko Európskeho parlamentu z 29. októbra 1992 (Ú. v. ES C 305, 23.11.1992, s. 115). Spoločné stanovisko Rady z 27. septembra 1993 (ešte nebolo uverejnené v úradnom vestníku). Rozhodnutie Európskeho parlamentu z 9. marca 1994 (ešte nebolo uverejnené v úradnom vestníku). [4] Ú. v. ES L 42, 23.2.1970 s. 1. Smernica naposledy zmenená a doplnená smernicou 92/53/EHS (Ú. v. ES L 225, 10.8.1992 s. 1). -------------------------------------------------- ZOZNAM PRÍLOH PRÍLOHA I: | Rozsah platnosti, definícia, žiadosť a udelenie EHS typového schválenia, rozšírenie schválenia, zhoda výroby | PRÍLOHA II: | Vzor EHS schvaľovacieho označenia | PRÍLOHA III: | Informačný dokument pre typovo schválené mechanické spojovacie zariadenia | PRÍLOHA IV: | Osvedčenie o EHS typovom schválení mechanických spojovacích zariadení | PRÍLOHA V: | Požiadavky na mechanické spojovacie zariadenia | PRÍLOHA VI: | Testovanie mechanických spojovacích zariadení | PRÍLOHA VII: | Požiadavky na pripevnenie mechanických spojovacích zariadení na vozidlá | PRÍLOHA VIII: | Informačný dokument pre typovo schválené vozidlá | PRÍLOHA IX: | Osvedčenie o EHS typovom schválení vozidiel | --------------------------------------------------